送李微之以史學召
作者：程公許
朝代：宋

paragraphs: 鴻蜚冥冥天宇空，誰令矯翮修門羾。
承平在昔朝多賢，猶念丘園天爵共。
泰山豹林來復去，河南白雲堅不動。
斯文程伊嗣興起，露門日日峨冠誦。
雖然去就跡參差，高風等是光吾宋。
秀巖素心非少室，萬卷本期供世用。
當家幸有二仲賢，不妨老子琴三弄。
紛披竹素勤日課，蕭索松風酣午夢。
有來虞旌賁空谷，例與蜀珍入包貢。
中興鉅典未殺青，千古傳疑須折衷。
文孫嗣服渴延佇，太史泚筆待錯綜。
姦諛已死不難誅，古今一轍猶聚訟。
緇衣信能心愛士，白駒誰復語含諷。
丈夫出處亦何常，毫芒難博丘山重。
勿學退之憂史禍，勿似子長誇雍從。
孤騫終不嚇腐鼠，覽輝未易來翔鳳。
平生我亦煎百憂，四月長江遠追送。
丁寧寄語季成甫，東華冠蓋真一鬨。
時撐小舫漾湖光，莫遣紅塵撲飛鞚。
扶持姱節早歸來，世故紛紛付時棟。